title: Ballade contre les mesdisans de la France
text: # Ballade contre les mesdisans de la France
  
  ﻿Rencontré soit de bestes feu gectans, Que Jason vit, querant la Toison d’or ; Ou transmué d’homme en beste, sept ans,
  
  Ainsi que fut Nabugodonosor ; Ou bien ait perte aussi griefve et villaine Que les Troyens pour la prinse d’Heleine ; Ou avallé soit avec Tantalus Et Proserpine aux infernaulx pallus,
  
  Ou plus que Job soit en griefve souffrance,
  
  Tenant prison en la court Dedalus,
  
  Qui mal vouldroit au royaume de France !
  
  ﻿Quatre mois soit en un vivier chantant,
  
  La teste au fons, ainsi que le butor ; Ou au Grand-Turc vendu argent contant,
  
  Pour estre mis au harnois comme un tor ; Ou trente ans soit, comme la Magdelaine,
  
  Sans vestir drap de linge ne de laine ; Ou noyé soit, comme fut Narcisus ; Ou aux cheveux, comme Absalon, pendus,
  
  Ou comme fut Judas par desperance,
  
  Ou puist mourir comme Simon Magus,
  
  Qui mal vouldroit au royaume de France !
  
  ﻿D’Octovien puisse venir le temps : C’est qu’on luy coule au ventre son trésor ; Ou qu’il soit mis entre meules flotans ; En un moulin, comme fut saint Victor ; Ou transgloutis en la mer, sans haleine,
  
  Pis que Jonas au corps de la baleine ; Ou soit banny de la clarté Phœbus,
  
  Des biens Juno et du soulas Venus,
  
  Et du grant Dieu soit mauldit à outrance,
  
  Ainsi que fut roy Sardanapalus,
  
  Qui mal vouldroit au royaume de France !
  
  ﻿Prince, porté soit des clers Eolus, En la forest où domine Glocus, Ou privé soit de paix et d’espérance, Car digne n’est de posseder vertus, Qui mal vouldroit au royaume de France !
  
  